Virallinen lehti nro C 187 , 16/06/1998 s. 0081



KIRJALLINEN KYSYMYS E-3956/97 komissiolle esittäjä(t): Cristiana Muscardini (NI), Amedeo Amadeo (NI) ja Carlo Secchi (PPE) (12. joulukuuta 1997) Aihe: Malpensan lentoasema (Milano) - Malpensan hanke kuuluu suurimpiin ensisijaisiin hankkeisiin Euroopan unionissa. - Valitettavasti Malpensasta ei ole vieläkään riittävästi yhteyksiä Pohjois-Italian tärkeimpään kaupunkiin Milanoon, joka suuntaa taloudelliset toimensa Eurooppaan. - Italian liikenneministerin Burlandon kerrotaan sanoneen, että ensi lokakuusta lähtien Milanon Linate-lentoasemalta lähtisi vain maan sisäisiä lentoja, kun taas kaikki lennot Euroopan unioniin lähtisivät Malpensan lentoasemalta. Virka-aikana matka Milanon keskustasta Malpensan lentoasemalle kestää noin 1 1/2 tuntia ja taksimaksu on noin 200 000 liiraa. Aikooko komissio kehottaa: 1. Italian hallitusta varmistamaan, että yhteydet Malpensaan toimivat moitteettomasti ennen kuin päätetään, mistä päivämäärästä alkaen lisätään tältä lentoasemalta lähtevää liikennettä? 2. Aikooko komissio ryhtyä toimiin varmistaakseen, että Milanon muuhun Euroopan unioniin ja erityisesti Brysseliin yhdistäviä lentoja ei peruta Linaten lentoasemalta, sillä jos lennot Milanosta Roomaan (Italian pääkaupunkiin) säilytetään, niin myös lennot Milanosta Brysseliin (Euroopan pääkaupunkiin) on säilytettävä? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-3905/97 ja E-3956/97 (29. tammikuuta 1998) 1. Yhteisön lentoliikenteen harjoittajien pääsystä yhteisön sisäisen lentoliikenteen reiteille annetun neuvoston asetuksen (ETY) N:o 2408/92 ((EYVL L 240, 24.8.1992. )) mukaan jäsenvaltiot voivat säännellä liikenteen jakamista samaan lentoasemajärjestelmään kuuluvien lentoasemien välillä, kunhan tällä sääntelyllä ei syrjitä lentoliikenteen harjoittajia niiden kansallisuuden tai identiteetin mukaan ja sääntelyssä noudatetaan muuten yhteisön oikeuden yleisiä periaatteita. Komissio tutkii joko jäsenvaltion pyynnöstä tai omasta aloitteestaan tällaiset liikenteen jakamista koskevat säännöt ja päättää, voiko jäsenvaltio soveltaa niitä edelleen. Lisäksi Alitalialle myönnetyn valtiontuen hyväksymistä koskevan, 15. heinäkuuta 1997 tehdyn komission päätöksen mukaisesti Italian viranomaiset ovat sitoutuneet siihen, etteivät ne anna Alitalialle etusijaa muihin yhteisön yhtiöihin nähden. Tämä periaate soveltuu myös liikenteen jakamista saman lentoasemajärjestelmän sisällä koskevien sääntöjen soveltamiseen tai muuttamiseen. Komissio on yhteydessä sekä Italian viranomaisiin että Linaten lentoasemalta liikennöiviin lentoyhtiöihin varmistaakseen, että Milanon liikenteen jakamissääntöjä koskevat kriteerit ja sääntöjen täytäntöönpanolle suunniteltu ajankohta täyttävät edellä mainitun yhteisön oikeuden vaatimukset. 2. Mitä tulee laaja-alaisempaan kysymykseen Malpensan lentokentälle pääsystä, sekä komissio että Euroopan investointipankki ovat johdonmukaisesti korostaneet, että on varmistettava, että lentoasemalle pääsy on järjestetty riittävän hyvin. Italian viranomaiset vakuuttivat tie- ja rautatieviranomaisten, komission edustajien, lentoaseman johdon ja muiden asiaan liittyvien osapuolten kokouksessa lokakuussa 1997, että jäljellä olevat tietyöt saataisiin ajallaan valmiiksi, minkä jälkeen avattaisiin asteittain rautatieyhteydet lentoasemalle. Kokouksessa kerrottiin myös, että Lombardian alueellinen hallinto on ottanut käsiteltäväkseen Malpensan lentoaseman ja Milanon kaupungin välisen taksiliikenteen ja taksimaksut ja että julkisen liikenteen saatavuudesta yleisesti ottaen on parhaillaan vireillä lainsäädäntöä.